स्वस्थ अर्थतन्त्र निर्माण गर्न स्वस्थ सोचको खाँचो छ । सरकारमा दोहोर्‍याई तेहर्‍याई वा त्योभन्दा पनि बढी पटकपटक पुग्नेहरूबाट नयाँ सोच अपेक्षा गर्नु कठिन हुन्छ । तथापि विगतका भूलहरू सच्च्याउने मौकाका रूपमा यसलाई हेर्ने हो भने नयाँ प्रारम्भको सम्भावना पनि देखिन्छ । अहिलेसम्मको हाम्रो अर्थराजनीतिक इतिहास भूल सच्च्याउन सक्ने असल शिक्षक बन्न सकेन । नयाँ जोशको यो नयाँ कार्यकारी दिगो र भरपर्दो विकासको संवाहक बन्नेछ भन्ने आशा गरौं । आखिर आशा नै हाम्रा सम्पूर्ण कुण्ठा र निराशाको भरपर्दो जवाफ हुन सक्छ । कहिल्यै निवृत्त नहुने हाम्रो राजनीतिक परम्परामा पर्खेर बसे पालो आउँछ भन्दै दोहोरिने तेहेरिने पाराले अब मुलुक उँभो लाग्दैन कि ? अब राजनीतिकर्मीहरूले पनि निवृत्त हुन सोच्ने बेला भयो कि ? होइन भने, आफूलाई खरो प्रमाणित गर्न प्रदर्शनयोग्य काम गर्नुपर्‍यो ।
